Risaflutningaskipið sem teppt hefur umferð um Súesskurðinn í sex daga situr enn fast. Þrjú hundruð skip bíða þess að komast leiðar sinnar.
Risaflutningaskipið Ever Given teppir enn umferð um Súesskurð, eina fjölförnustu siglingaleið í heimi. Vonast var til að það væri að losna nú í morgun, en stjórnandi björgunaraðgerða segir að töluvert verk sé enn óunnið.
Rekstrarfélag Súesskurðarins sendi frá sér yfirlýsingu í morgun þar sem sagði að tekist hefði að losa skipið að hluta til af strandstað. Gert var ráð fyrir að það losnaði jafnvel alveg á háflóði klukkan hálf tíu í morgun að íslenskum tíma. Peter Berdowski, forstjóri hollenska björgunarfélagsins Boskalis sem sér um að losa skipið gerði þær vonir að engu í viðtali við hollenska ríkisútvarpið. Hann sagði góðu fréttirnar þó þær að skutur skipsins væri laus. Erfiðasti hlutinn væri hins vegar eftir, að renna skipinu af stað með öllum þeim þunga sem í því er.
Ever Given er 224 þúsund tonn að þyngd og fullfermt ber það tuttugu þúsund gáma, hátt í tífalt fleiri en nýjustu skip Eimskips. Það strandaði í Súesskurðinum á þriðjudag í síðustu viku. Fréttum af ástæðu þess ber ekki saman. Mikið liggur á að losa skipið, þar sem um það bil þrjú hundruð flutninga- og olíuskip bíða við báða enda skurðarins eftir því að komast um hann. AFP fréttastofan hafði í dag eftir yfirmanni rekstrarfélags skurðarins að það tæki þrjá og hálfan sólarhring að koma umferðinni í samt lag eftir að Ever Given hefur losnað.
Risaflutningaskipið sem hefur teppt umferð um Súesskurðinn í sex daga situr enn fast. Þrjú hundruð skip bíða þess að komast leiðar sinnar.